आचार्य तुलसी की प्रेरणाएं इतनी विविधमुखी थी कि उनसे जीवन का कोई भी क्षेत्र अछूता नहीं रहा। चाहे वह आपसी संबंध हो, सामाजिक संबंध हो, आर्थिक संबंध हो या राजनीतिक संबंध हो- हर तरह के जीवन को उन्होंने प्रेरक बनाने का उपक्रम किया। वे कभी घटना से, कभी शब्दों से, कभी क्रिया से, कभी पत्रों से, तो कभी किसी उदाहरण या संस्मरण से व्यक्ति की चेतना को झकझोर कर आदर्श और ज्ञान के प्रति अनुराग और जोश जगाते थे। वे इस कला में निष्णात थे कि कब किसको किन शब्दों में उचित प्रेरणा दी जाए। साध्वीप्रमुखा कनकप्रभा ने आचार्य तुलसी की इन्हीं विशेषताओं को मार्मिक ढंग से इस प्रकार अभिव्यक्ति दी है- आचार्यश्री की प्रेरणा में कहीं प्रबोधन का प्रद्योत उगता दिखाई देता है तो कहीं प्रोत्साहन का दरिया लहरा रहा है। कहीं आह्नान का नाद सुनाई देता है तो कहीं उत्साहवर्धन की प्रयोगधर्मिता दृष्टिगत होती है। कहीं इतिहास और परम्परा को सहेजकर रखने की हिदायतें हैं तो कहीं नई लकीरें खींचने का साहस जगमगा रहा है।